**Úspešná mobilita našich budúcich zdravotníkov za nami**

Stredná zdravotnícka škola Lučenec má dlhoročné skúsenosti s realizáciou odborných stáží v zahraničí v rámci projektu ERASMUS+. Aktuálne máme absolvovaný dvojročný mobilitný projekt s názvom ,,*Zahraničné skúsenosti v odbornej praxi zdravotníckych asistentovˮ*, vďaka čomu mohli vycestovať do Českej republiky žiaci tretieho ročníka denného štúdia v odbore zdravotnícky asistent a učiteľky odborných predmetov. „*Výber Česka ako jazykovo blízkej krajiny so spoločnou históriou bol podmienený hlavne tým, že ako jediná z krajín potencionálnych partnerov bola schopná zabezpečiť adekvátnu prax pre žiakov“ –* skonštatoval riaditeľ školy Mgr. Miroslav Sekula. V Českej republike je vzdelávací program a rozsah kompetencií ich žiakov veľmi podobný tomu nášmu, čo výrazne zjednodušilo priebeh projektu.

Hlavným jeho poslaním bolo poskytnúť vybraným žiakom Strednej zdravotníckej školy v Lučenci možnosť absolvovať odbornú prax v moderných zdravotníckych zariadeniach Českej republiky.

Projekt bol rozdelený do dvoch etáp v priebehu 19 mesiacov. Počas trvania projektu do zahraničia postupne vycestovalo na prvú a druhú mobilitu 32 žiakov 3. ročníka pod pedagogickým dozorom sprevádzajúcich osôb – učiteliek odborných predmetov, čo predstavovalo jedinečnú príležitosť pre ich profesijný rast.

Novými partnermi projektu sa stali Vyššia odborná škola zdravotnícka a Stredná zdravotnícka škola v Prahe, v Zlíne a v Hradci Králové. Podmienkami výberu účastníkov boli vopred stanovené náročné kritériá. Rozhodovali študijné výsledky, dochádzka, praktické zručnosti, osobnostné predpoklady, mimoškolské aktivity. Motivačný prvok možnej účasti na zahraničnej stáži sa v nejednom prípade podpísal pod zlepšením prospechu žiaka. V rámci kritéria hodnotenia sa kládol dôraz na žiakov zo sociálne – nezvýhodneného prostredia, čo pre niektorých znamenal možnosť prvýkrát vycestovať do zahraničia.

,,*V prvej etape v mesiaci jún 2018 sme vyslali v prvom turnuse od 3.6. 2018 do 16.6 2018 na 14 dní do Zlína 6- člennú skupinu s 2 sprevádzajúcimi učiteľkami. Žiaci absolvovali odbornú prax na oddeleniach Krajskej nemocnice T. Baťu. V druhom turnuse v trvaní od 10.6. 2018 do 23.6. 2018 do Prahy vycestovala 10 – členná skupina žiakov, sprevádzaná  dvomi učiteľkami odborných predmetov na 14 dní, ktorá mala zabezpečenú odbornú prax na oddeleniach Fakultnej nemocnice v Motole a Nemocnice Na Františku v Prahe. V tom istom čase (14 dní) sa začal tretí turnus v Hradci Králové so 6- člennou skupinou a 2 sprevádzajúcimi učiteľkami. Druhá etapa nášho projektu pokračovala tento rok od 9.6. 2019 do 22.6. 2019, kde sme do Prahy vyslali na dva týždne 10 žiakov s najvyšším počtom bodov s 2 sprevádzajúcimi učiteľkami“*, uviedla koordinátorka projektu PhDr. Miroslava Sekulová.

Súčasťou každej stáže bolo udelenie certifikátu prijímajúcej organizácie, ktorý potvrdzuje absolvovanie praxe a vydanie mobilitného Europasu. Účastníci majú možnosť sa ním preukázať, ak sa chcú uchádzať o zamestnanie nielen na Slovensku, ale aj v ostatných členských krajinách Európskej únie.

Absolvovanie stáží prinieslo veľmi veľa pozitívnych skúseností na strane žiakov aj sprevádzajúcich odborných učiteliek. V prvom rade sme zaregistrovali zlepšenie zručností pri poskytovaní ošetrovateľskej starostlivosti, spoznávanie nových postupov a metód v diagnostike a v liečbe. Kontakt s novými a modernými pomôckami zvýšili odbornú a praktickú úroveň našich žiakov. Počas mobility sa zúčastňovali nie len na praktickom vyučovaní, ale aj na odborných exkurziách. Zároveň spoznávali tradície, spoločenské a kultúrne pomery cieľovej krajiny a prostredie zahraničnej partnerskej školy, nadviazali kontakty a priateľstvá. Práca v najmodernejších nemocniciach európskeho významu sa stala pre nich víziou, ako je možné poskytovať ošetrovateľskú starostlivosť na najvyššej úrovní a snáď aj víziou ich budúcnosti, pretože mnohí boli motivovaní vykonávať prácu prípadne ďalšie štúdium v Českej republike.

Mimoriadny výchovno-vzdelávací prínos pre vysielajúcu organizáciu, bolo zapojenie odborných učiteliek do mobility Erasmus+, a to spoznaním nových praktických moderných ošetrovateľských techník, postupov a ich následná aplikácia do odborného vyučovania.

Svoju úlohu zohral aj multikultúrny aspekt v ošetrovateľstve, v dnešnej dobe čoraz aktuálnejší. Hlavným multikultúrnym zážitkom pre našich žiakov bola rôznorodosť prostredia i kuchyne, tolerancia, spolupatričnosť, odlišnosti a všadeprítomná dobrosrdečnosť v nich ešte dlho bude rezonovať. Projekt bol nápomocný aj pri jazykovej stránke, nakoľko sa žiaci vďaka komunikácii so zahraničnými pacientami zdokonalili aj v cudzom jazyku. Zvýšili si svoje sebavedomie a plynulosť pri vyjadrovaní v českom, anglickom a nemeckom jazyku, rozšírili svoju slovnú zásobu o nové výrazy a hovorové či slengové formy.

Účastníci počas mobility pravidelne posielali svoje zážitky na webovú stránku školy a sociálnu sieť Facebook, aby oslovili viac mladých ľudí o výhode štúdia na našej škole a tak aj preferovali výber zdravotníckeho povolania. Po návrate do školy žiaci o výsledkoch projektu informovali formou prezentácií svojich spolužiakov a učiteľov. Zároveň vytvorili nástenky s fotografiami s popisom priebehu stáže.

*,,Veríme, že odborná prax v netradičných podmienkach pozitívne ovplyvnila náš zdravotnícky dorast a umožnila im zlepšiť si odborné skúsenosti, praktické zručnosti a zväčšiť si vedomostný, cestovateľský, kultúrny a ľudský rozmer pre jeho budúcu profesionálnu dráhu,*ˮ skonštatovala sprevádzajúca učiteľka Mgr. Beáta Jurigová.

Naša škola je právom hrdá na zrealizovanú mobilitnú aktivitu a veríme, že aj v budúcnosti budeme vysielať žiakov do zahraničia.0